หุ้นสหรัฐ-น้ำมันปิดบวกเล็กน้อย
ดัชนีดาวโจนส์ตลาดหุ้นนิวยอร์กปิดบวก21.73 จุดที่ 15,324.53 จุดจากความหวังเฟดเดินหน้า QE ด้าน ราคาน้ำมัน ปิด เพิ่มขึ้น 48 เซนต์ ปิดที่ 93.61 ดอลลาร์ต่อบาร์เรล
31 พ.ค. 2556

ดัชนีดาวโจนส์ตลาดหุ้นนิวยอร์กปิดบวก21.73 จุดที่ 15,324.53 จุดจากความหวังเฟดเดินหน้า QE ด้าน ราคาน้ำมัน ปิด เพิ่มขึ้น 48 เซนต์ ปิดที่ 93.61 ดอลลาร์ต่อบาร์เรล
ดัชนีเฉลี่ยอุตสาหกรรมดาวโจนส์ปิดบวก 21.73 จุด หรือ 0.14% แตะที่ 15,324.53 จุด ดัชนี S&amp;P 500 ปิดบวก 6.05 จุด หรือ 0.37% แตะที่ 1,654.41 จุด และดัชนี Nasdaq ปิดบวก 23.78 จุด หรือ 0.69% แตะที่ 3,491.30 จุด
ในช่วงแรกนั้น ตลาดหุ้นนิวยอร์กอ่อนแรงลงหลังจากสหรัฐเปิดเผยข้อมูลเศรษฐกิจที่ซบเซา โดยในช่วงค่ำวานนี้ตามเวลาไทย กระทรวงพาณิชย์สหรัฐได้ปรับลดตัวเลขจีดีพีที่แท้จริงประจำไตรมาส 1/2556 ลงเหลือ 2.4% จากที่ประมาณการไว้ครั้งแรกว่าขยายตัว 2.5% สะท้อนให้เห็นว่าเศรษฐกิจสหรัฐเริ่มได้รับผลกระทบจากมาตรการลดงบประมาณรายจ่ายของรัฐบาลกลางสหรัฐโดยอัตโนมัติ (sequestration)
ขณะที่กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ที่สิ้นสุดวันที่ 25 พ.ค. เพิ่มขึ้น 10,000 ราย สู่ระดับ 354,000 ราย ตรงข้ามกับที่นักวิเคราะห์คาดว่าจะทรงตัวอยู่ที่ระดับ 340,000 ราย และสมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ดัชนีการทำสัญญาขายบ้านที่รอปิดการขาย (pending home sales) ประจำเดือนเม.ย. เพิ่มขึ้น 0.3% แตะที่ 106.0 ซึ่งน้อยกว่าที่นักวิเคราะห์คาดการณ์ไว้ก่อนหน้านี้ว่าจะเพิ่มขึ้น 1.1%
แต่หลังจากนั้น ตลาดเริ่มดีดตัวขึ้นมายืนในแดนบวก เนื่องจากนักลงทุนคาดการณ์ว่าข้อมูลเศรษฐกิจที่อ่อนแอเหล่านี้อาจจะทำให้เฟดยังไม่ชะลอมาตรการผ่อนคลายเชิงปริมาณรอบ (QE) ในเร็วๆนี้
ด้าน สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนกรกฎาคม เพิ่มขึ้น 48 เซนต์ ปิดที่ 93.61 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 1.80 ดอลลาร์ ปิดที่ 102.43 ดอลลาร์ต่อบาร์เรล
ราคาน้ำมันนิวยอร์กขยับขึ้น แม้กระทรวงพลังงานสหรัฐฯระบุ คลังน้ำมันดิบสำรองของประเทศในสัปดาห์สิ้นสุดวันที่ 24 พฤษภาคม เพิ่มขึ้นสู่ 397.6 ล้านบาร์เรล แตะระดับสูงสุดตลอดกาลนับตั้งแต่มีการบันทึกเป็นรายสัปดาห์ในปี 1982 ขณะเดียวกันหากดูการบันทึกแบบรายเดือนแล้ว ตัวเลขดังกล่าวก็ถือว่าสูงสุดนับตั้งแต่เดือนพฤษภาคม 1931 เลยทีเดียว